La 31a final de la Copa Catalunya Absoluta de futbol ha estat presentada avui a la seu de la Federació Catalana de Futbol (FCF).
UE Llagostera i CE L'Hospitalet es jugaran el títol el proper divendres 9 d'octubre a les 18.30 hores a l'Estadi Olímpic de Terrassa, en directe per Esport3.
El director del Consell Català de l'Esport, Antoni Reig, ha assistit a l'acte.
Després de projectar un vídeo del més destacat de l'anterior Copa Catalunya Absoluta, el president del Terrassa FC, Jordi Cuesta, ha comentat que "quan ens va trucar la Federació per acollir aquesta final vam dir que sí sense pensar-ho, i ja esperem amb ganes el partit".
Per la seva banda, el regidor d'Esports de Terrassa, Miguel Ángel Moreno, ha reconegut que "aquesta final significa donar a conèixer la ciutat i acollir a dos grans amics, com són L'Hospitalet i el Llagostera".
A més, Moreno ha explicat que la ciutat ha estat nomenada Ciutat Europea de l'Esport 2021, fet que suposa "un honor perquè situa Terrassa al mapa internacional".
Pel que fa als jugadors, el capità de la UE Llagostera, Josep Maria 'Pitu' Comadevall, ha manifestat que "serà un partit molt disputat, tots dos clubs tenim moltes ganes d'aixecar la Copa.
Al seu torn, el capità del CE L'Hospitalet, Cristian Gómez, ha confessat que "hem fet una temporada molt bona i només ens falta rematar-la amb aquest trofeu.
Ser aquí és un premi per a nosaltres després de guanyar la lliga i assolir un ascens.
Del segon ningú se'n recorda, així que volem guanyar la final i fer història amb L'Hospitalet".
A continuació, la presidenta de la UE Llagostera, Isabel Tarragó, ha admès que "la Copa Catalunya no es juga cada dia, és molt especial.
Conquerir-la ens fa especial il·lusió a tots els membres del club.
Ens hauria agradat que els jugadors que van lluitar-ho a les eliminatòries també hi fossin.
Tanmateix, tots els que estaran presents divendres ho donaran tot per guanyar".
El seu homòleg al CE L'Hospitalet, Santi Ballesté, ha assegurat que "l'Estadi del Terrassa és el millor escenari que podíem imaginar i arribar a la final de la Copa Catalunya en aquest format seria la culminació d'una temporada magnífica.
Màxima il·lusió per a tots els jugadors.
La llàstima és que ens agafa en un moment de pretemporada, però per a tots els jugadors i cos tècnic seria la cirereta del pastís".
Pel que fa a la resta d'autoritats presents, el director del Consell Català de l'Esport, Antoni Reig, ha destacat que "valorem de manera molt positiva que puguem celebrar aquesta Copa Catalunya Absoluta malgrat la situació que vivim.
Sabem que la Federació Catalana de Futbol està aplicant totes les mesures de seguretat i sanitàries de manera estricta i professional.
L'esport és una activitat important que hem de continuar practicant, com a motor de la societat.
Felicitem també al Terrassa per acollir la final i per haver estat elegida Ciutat de l'Esport".
Finalment, el president de l'FCF, Joan Soteras, ha reconegut que "estem guanyant el partit davant la situació que vivim, estem treballant perquè els protocols es compleixin i volem que el món del futbol vagi tornant a la normalitat.
L'Ajuntament de Terrassa pot estar tranquil perquè estem treballant amb tots els protocols, hi haurà seguretat, el partit serà un èxit i la Copa Catalunya serà un molt bon partit de futbol".